Ir-Rapport ta’ inkjesta dwar il-ħruq fuq il-Bendy Bus li qabdet fil-lejl tal-25 ta’ Awwissu fil-Marsa ikkonkluda li n-nar ma tqabbadx apposta u x’aktarx li beda aċċidentalment. Fir-rapport tal-inkjesta dwar l-inċident li saret mill-Maġistrat Neville Camillieri u mill-esperet tan-nirien il-Professur Alfred Vella jingħad li l-ħruq fuq il-bendy bus x’aktarx beda mill-elettriku tal-batterija fil-parti ta’ wara tal-vettura. Ir-rapport tekniku jispjega fid-dettalji diversi aspetti elettriċi u mekkaniċi tal-vettura. Jgħid fost oħrajn li din il-bendy bus kellha aktar minn nofs miljun kilometru. Ir-rapport jinnota li l-wires u l-pajpijiet għaddejjin minn quddiem għal wara tal-karozza kienu taħt stress anke minn tgħawwiġ kontinwu tal-cables kull darba li l-bendy bus iddur biex tinnaviga fit-toroq dojoq u konġestjonati ta’ Malta. Iżied li l-iskossi fuq triqat mhux dejjem lixxi kompla żied ir-riskju ta’ dannu fuq is-sistemi elettriċi tal-bendy bus. Ir-rapport jeskludi li n-nar seta kien kawża ta’ leakage ta’ żejt jew diesel. Madankollu jgħid li hu rari li f’inkjesta bħal din issib evidenza ta’ xort elettriku f’karozza mill-fdalijiet fiżiċi li jibqa wara n-nar.